P6_TA(2005)0194

Συμφωνία πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής

Απόφαση του Ευρωπαϊκού Κοινοβουλίου σχετικά με την αναθεώρηση της συμφωνίας πλαισίου για τις σχέσεις μεταξύ του Ευρωπαϊκού Κοινοβουλίου και της Επιτροπής (2005/2076(ACI))

Το Ευρωπαϊκό Κοινοβούλιο,

- έχοντας υπόψη το άρθρο 10 της Συνθήκης για την ίδρυση της Ευρωπαϊκής Κοινότητας και τη δήλωση αριθ. 3 που είναι προσαρτημένη στην τελική πράξη της Διακυβερνητικής Διάσκεψης που ενέκρινε τη Συνθήκη της Νίκαιας,

- έχοντας υπόψη το άρθρο III-397 της Συνθήκης για τη θέσπιση Συντάγματος της Ευρώπης,

- έχοντας υπόψη τη συμφωνία πλαίσιο για τις σχέσεις μεταξύ του Ευρωπαϊκού Κοινοβουλίου και της Επιτροπής της 5ης Ιουλίου 2000 [1],

- έχοντας υπόψη το ψήφισμά του της 18ης Νοεμβρίου 2004 σχετικά με την εκλογή της νέας Επιτροπής [2],

- έχοντας υπόψη την απόφαση της Διάσκεψης των Προέδρων της 14ης Απριλίου 2005,

- έχοντας υπόψη το σχέδιο συμφωνίας πλαισίου για τις σχέσεις μεταξύ του Ευρωπαϊκού Κοινοβουλίου και της Επιτροπής (εφεξής αποκαλούμενης "η συμφωνία"),

- έχοντας υπόψη το άρθρο 24, παράγραφος 3, και το άρθρο 120 του Κανονισμού του, καθώς και το σημείο XVIII, παράγραφος 4, του παραρτήματος VI αυτού,

- έχοντας υπόψη την έκθεση της Επιτροπής Συνταγματικών Υποθέσεων (A6-0147/2005),

Α. εκτιμώντας ότι η εμβάθυνση της δημοκρατίας στην Ευρωπαϊκή Ένωση, η οποία επιβεβαιώνεται κυρίως από την υπογραφή της Συνθήκης για τη θέσπιση Συντάγματος της Ευρώπης, απαιτεί την ενίσχυση των σχέσεων μεταξύ του Ευρωπαϊκού Κοινοβουλίου και της Επιτροπής και καλύτερο κοινοβουλευτικό έλεγχο της δράσης του εκτελεστικού οργάνου,

Β. εκτιμώντας ότι η διαδικασία εγκατάστασης της παρούσας Επιτροπής στο αξίωμά της ενίσχυσε τη δημοκρατική νομιμότητα του θεσμικού συστήματος της Ένωσης και ενέτεινε την πολιτική διάσταση των σχέσεων μεταξύ των δύο θεσμικών οργάνων,

Γ. εκτιμώντας ότι η νέα συμφωνία που του υποβάλλεται αντανακλά αυτή την εξέλιξη,

Δ. εκτιμώντας ότι αυτή η συμφωνία απαιτεί τις διευκρινίσεις που περιγράφονται κατωτέρω,

Ε. εκτιμώντας ότι, υπό το φως της διαπραγματευτικής διαδικασίας που οδήγησε στη σύναψη πολιτικής συμφωνίας, η διεξαγωγή των διαπραγματεύσεων θα πρέπει να ανατίθεται σε άτομα που διαθέτουν πολιτική εντολή,

ΣΤ. εκτιμώντας ότι οι διοργανικές συμφωνίες, καθώς και οι συμφωνίες πλαίσια, έχουν σημαντικές συνέπειες και ότι είναι επομένως απαραίτητο, για τη διευκόλυνση της πρόσβασης στα έγγραφα αυτά και για τη διασφάλιση της διαφάνειας, να συγκεντρωθούν όλες οι υπάρχουσες συμφωνίες και να δημοσιευθούν ως παράρτημα στον Κανονισμό του Κοινοβουλίου,

1. επικροτεί, εκτός από την ενίσχυση της συνοχής και την απλοποίηση της διάρθρωσης, τα ακόλουθα θετικά σημεία που περιέχονται στο σχέδιο της νέας συμφωνίας:

α) τις νέες διατάξεις σε θέματα δυνητικής σύγκρουσης συμφερόντων (σημείο 2)·

β) τις διευθετήσεις που συμφωνήθηκαν σε περίπτωση αντικατάστασης μέλους της Επιτροπής κατά τη διάρκεια της θητείας της (σημείο 4)·

γ) τη διαβεβαίωση ότι οι ορισθέντες Επίτροποι θα παράσχουν κάθε χρήσιμη πληροφορία κατά τη διαδικασία εγκατάστασης της Επιτροπής στο αξίωμά της (σημείο 7)·

δ) την καθιέρωση τακτικού διαλόγου στο ανώτατο επίπεδο μεταξύ του Προέδρου της Επιτροπής και της Διάσκεψης των Προέδρων (σημείο 10)·

ε) τον από κοινού προσδιορισμό των προτάσεων και πρωτοβουλιών ιδιαίτερης σημασίας, βάσει του νομοθετικού προγράμματος και του προγράμματος εργασίας της Επιτροπής και του πολυετούς διοργανικού προγραμματισμού, και την εγγύηση ότι το Κοινοβούλιο θα ενημερώνεται επί ίσοις όροις με το Συμβούλιο για κάθε δράση της Επιτροπής (σημεία 8 και 12)·

στ) τη βελτίωση της πληροφόρησης που παρέχεται από την Επιτροπή για την παρακολούθηση και τη συνεκτίμηση των θέσεων του Κοινοβουλίου (σημεία 14 και 31)·

ζ) τη δημοσιότητα των χρήσιμων πληροφοριών σχετικά με τις ομάδες εμπειρογνωμόνων της Επιτροπής (σημείο 16), με την επιφύλαξη ότι λαμβάνεται υπόψη η παράγραφος 2 της παρούσας απόφασης·

η) την επιβεβαίωση των διατάξεων που αφορούν τη συμμετοχή του Κοινοβουλίου στις διεθνείς διασκέψεις και τις νέες ρητές παραπομπές στις διασκέψεις των χορηγών και στην παρατήρηση εκλογών (σημεία 19 έως 25), με την επιφύλαξη του αιτήματος που διατυπώνεται στην παράγραφο 4 της παρούσας απόφασης·

θ) την ενσωμάτωση στη συμφωνία (σημείο 35) των δεσμεύσεων που αναλαμβάνει η Επιτροπή στο πλαίσιο των εκτελεστικών μέτρων που αφορούν τον τομέα των κινητών αξιών, τον τραπεζικό και τον ασφαλιστικό τομέα ("διαδικασία Lamfalussy") και της συμφωνίας μεταξύ του Ευρωπαϊκού Κοινοβουλίου και της Επιτροπής σχετικά με τους όρους εφαρμογής της απόφασης "επιτροπολογίας" [3], με την επιφύλαξη των παρατηρήσεων που διατυπώνονται στην παράγραφο 3 της παρούσας απόφασης·

ι) τις δεσμεύσεις που αναλαμβάνονται όσον αφορά τη συμμετοχή της Επιτροπής στις εργασίες του Κοινοβουλίου (σημεία 37 έως 39)·

ια) την εισαγωγή ρήτρας αναθεώρησης της συμφωνίας (σημείο 43) μετά την έναρξη ισχύος της Συνθήκης για τη θέσπιση Συντάγματος της Ευρώπης·

2. υπογραμμίζει τη σημασία την οποία αποδίδει στην πλήρη διαφάνεια σε ό, τι αφορά τη σύνθεση και τις δραστηριότητες των ομάδων εμπειρογνωμόνων της Επιτροπής (σημείο 16 της συμφωνίας) και ζητεί από την Επιτροπή να εφαρμόσει τη συμφωνία σε αυτό το πνεύμα·

3. καλεί την Επιτροπή, υπό το φως της πρότασης που υπέβαλε στις 11 Δεκεμβρίου 2002, να λάβει υπόψη τους πολιτικούς προσανατολισμούς τους οποίους εγκρίνει το Κοινοβούλιο κατά την άσκηση του δικαιώματος συμμετοχής του στη διαδικασία επιτροπολογίας·

4. θεωρεί ότι είναι σκόπιμο, όταν τα Μέλη του συμμετέχουν σε αντιπροσωπίες σε διασκέψεις και άλλες διεθνείς διαπραγματεύσεις, να μπορούν να παρίστανται στις εσωτερικές συνεδριάσεις συντονισμού της Ένωσης, εξυπακουομένου ότι το Κοινοβούλιο δεσμεύεται να υπόκειται στους κανόνες εμπιστευτικότητας που διέπουν αυτές τις συνεδριάσεις, και καλεί για το λόγο αυτό την Επιτροπή να υποστηρίξει στο Συμβούλιο τα σχετικά αιτήματα του Κοινοβουλίου·

5. ζητεί επιτακτικά από την Επιτροπή να προβλέψει χρονική περίοδο τουλάχιστον δυο μηνών κατά την παρουσίαση των ενοποιημένων κατευθυντηρίων γραμμών για την οικονομία και την απασχόληση ώστε να μπορέσει να πραγματοποιηθεί η δέουσα διαβούλευση με το Ευρωπαϊκό Κοινοβούλιο·

6. εγκρίνει τη συμφωνία που προσαρτάται στην παρούσα απόφαση·

7. αποφασίζει ότι αυτή η συμφωνία θα επισυναφθεί στον Κανονισμό του και θα αντικαταστήσει τα παραρτήματα XIII και XIV αυτού·

8. αναθέτει στον Πρόεδρό του να διαβιβάσει την παρούσα απόφαση και το παράρτημά της στην Επιτροπή και στο Συμβούλιο, καθώς και στα κοινοβούλια των κρατών μελών.

[1] ΕΕ C 121 της 24.4.2001, σ. 122.

[2] Κείμενα που εγκρίθηκαν, P6_TA(2004)0063.

[3] 1999/468/ΕΚ: Απόφαση του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή (ΕΕ L 184 της 17.7.1999, σ. 23).

--------------------------------------------------

ΠΑΡΑΡΤΗΜΑ

--------------------------------------------------